作者:李群玉
標題:贈方處士兼以寫別
內容:天與雲鶴情，人間恣詩酒。龍宮奉採覓，澒洞一千首。清如南燻絲，韻若黃鐘吼。喜於風騷地，忽見陶謝手。籍籍九江西，篇篇在人口。芙蓉為芳菲，未落諸花後。所知心眼大，別自開戶牖。才力似風鵬，誰能算升鬥。無營傲雲竹，琴帙靜為友。鸞鳳戢羽儀，騏驥在郊藪。鏡湖春水綠，越客憶歸否。白衣四十秋，逍遙一何久。此身無定跡，又逐浮雲走。離思書不窮，殘陽落江柳。